  Виталий Пронин Я. Семёнов выль тӥрлыкез дунъяВыль тӥрлыкез дунъяз Удмурт Правительстволэн Тӧроез Ярослав Семёнов. Татчы люкаське Ува, Вавож, Сьӧлта, Сюмси ёросъёсын улӥсьёслэсь жагзы. Полигон пуктэмын 2017-тӥ арын инвестициос чотын, сое уже кутыны чакламын 20 ар ӵоже. Уваысь полигонын жаг люкылон станция ӝутон понна Удмурт Правительство но Россиысь инкуазез утёнъя министерство куспын огкыл гожтэмын вал. Выль объектлы ог 55 миллион манет висъямын. 2019-тӥ арын январь толэзьлэн пумаз станциын нырысетӥ эскеронъёс ортчизы. — Удмуртие 2018-тӥ арын экологической тыриськонъёсты (сбор) бичамез понна федерациысь уксё вуиз. Сыӵе юрттэт Россиысь 18 улосъёс басьтӥзы. Таӵе уксё бичан 2017-тӥ арын радъямын вал. Сое тыро уродмем вузъёссэс полигонэ вуттонэз радъясьтэм предприятиос. Бичам коньдон пӧртэм улосъёслы келямын вал, отын жагез быдтон но сое переработкае кутон ужъёсты радъян понна. Элькунэ вуэм коньдон, законъёсты чакласа, быдэсак кутэмын, - пусйиз Я. Семёнов. Станциын нимысьтыз тӥрлык путэмын - магнит, конвеер, жагез пачкатӥсь, изӥсь тӥрлыкъёс. Конвеерын пайдаё кылем-мылемъёс - пияла, пластик, корт, бумага - висъяське, соос выль вузъёс лэсьтонэ кутӥсько. Мукетъёсыз, инкуазьлы изъян вайытэк, туала технологиосты чакласа, согисько. Тазьы ужез радъяса, арлы быдэ 3 сюрс тонна кылем-мылемъёс пайда поттонэ кутӥськозы, пе, шуо кивалтӥсьёс. Озьы полигонлы матысь ёросъёсысь инкуазе 8-15 процентлы ӧжытгес кырсь шедёз. Удмуртиысь инкуазез утёнъя но инкуазь узырлыкъя министр Денис Удалов верамъя, азьланяз Уваын кадь станциос кылдылозы ваньмаз полигонъёсын. Али сыӵе объект ӝутӥське Якшур-Бӧдья ёросын. Озьы ик Россиысь инкуазез утёнъя министерство дур басьтӥз Камбаркаысь полигонын таӵе ик пуктӥськонэз мытонлы. Сергей Захаров  